CELEX: 62021TN0586
Language: el
Date: 2021-09-12 00:00:00
Title: Υπόθεση T-586/21: Προσφυγή της 12ης Σεπτεμβρίου 2021 — Swords κατά Επιτροπής

6.12.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 490/48
            
         
      Προσφυγή της 12ης Σεπτεμβρίου 2021 — Swords κατά Επιτροπής
      (Υπόθεση T-586/21)
      (2021/C 490/58)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: Patrick Swords (Δουβλίνο, Ιρλανδία) (εκπρόσωπος: G. Byrne, Barrister-at-Law)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει τη σιωπηρή απόφαση της Επιτροπής της 13ης Ιουλίου 2021 περί άρνησης χορήγησης πρόσβασης σε έγγραφα που ζήτησε ο προσφεύγων· (1)
                  
               
            
                  —
               
               
                  να καταδικάσει την καθής στα δικαστικά έξοδα του προσφεύγοντος.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει δύο λόγους ακυρώσεως.
      
                  1.
               
               
                  Με τον πρώτο λόγο προβάλλεται παράβαση εκ μέρους της Επιτροπής του άρθρου 4, παράγραφος 2, περίπτωση τρίτη, του κανονισμού 1049/2001 λόγω της άρνησης πρόσβασης στα έγγραφα που ζήτησε ο προσφεύγων (2).
                  
                              —
                           
                           
                              Ο προσφεύγων ισχυρίζεται ότι, παρά το γεγονός ότι βρίσκεται σε εξέλιξη έρευνα σχετικά με την Ιρλανδία, τούτο δεν μπορεί αφ’ εαυτού να δικαιολογήσει την εφαρμογή της εξαίρεσης στην οποία στηρίχθηκε η Επιτροπή για την άρνηση γνωστοποίησης στην παρούσα υπόθεση. Το γεγονός ότι διάφορα θεμελιώδη δικαιώματα του σχετικού κοινού έχουν υποστεί κατά τρόπο πρωτόγνωρο και σοβαρό πολύ αυστηρούς περιορισμούς θα έπρεπε να αποτρέψει την έκδοση απόφασης περί άρνησης γνωστοποίησης στην περίπτωση της υπό κρίση υπόθεσης. Στο πλαίσιο αυτό, ο προσφεύγων υποστηρίζει ότι η Επιτροπή παρέλειψε να ερμηνεύσει και να εφαρμόσει αυστηρώς τον εν λόγω περιορισμό, λαμβανομένων υπόψη των δυσχερειών που αντιμετώπισε το σχετικό κοινό όσον αφορά τα ακραία μέτρα που επιβλήθηκαν από την Ιρλανδία, τα οποία θίγουν ατομικές ελευθερίες και θεμελιώδη δικαιώματα κατά τρόπο εντελώς πρωτόγνωρο στην ιστορία της ΕΕ. Κατά τους ισχυρισμούς του προσφεύγοντος, τέτοιες εκτιμήσεις αποδεικνύουν ότι οι αρχές της διαφάνειας και της δημοκρατίας στη συγκεκριμένη υπόθεση, σε συνδυασμό με τα εμπόδια πρόσβασης στη δικαιοσύνη που αντιμετώπισε το εν λόγω κοινό, είναι ζητήματα ιδιαιτέρως επιτακτικού χαρακτήρα τα οποία έπρεπε να υπερισχύσουν έναντι των λόγων στους οποίους θεμελίωσε η Επιτροπή την άρνησή της να γνωστοποιήσει τις ζητηθείσες πληροφορίες.
                           
                        
            
                  2.
               
               
                  Με τον δεύτερο λόγο προβάλλεται ότι, ακόμη και είχε αν είχε εφαρμογή η εξαίρεση για την οποία κάνει λόγο η Επιτροπή, η ίδια έσφαλε στο μέτρο που παρέλειψε να αναγνωρίσει ότι το αίτημα του προσφεύγοντος ανέκυψε υπό εξαιρετικές περιστάσεις, καθώς και στο μέτρο που έκρινε ότι δεν υφίστατο υπερισχύον δημόσιο συμφέρον για την γνωστοποίηση των πληροφοριών που ζητήθηκαν. Συνεπώς, ο προσφεύγων ισχυρίζεται ότι η απόφαση της Επιτροπής συνιστά παράβαση του άρθρου 4, παράγραφος 2, περίπτωση τρίτη, τελευταία φράση, του κανονισμού 1049/2001.
                  
                              —
                           
                           
                              Τα ακραία μέτρα που εφάρμοσε η Ιρλανδία σχετικά με τα ταξίδια εντός της ΕΕ προσέβαλαν ατομικές ελευθερίες και θεμελιώδη δικαιώματα κατά τρόπο εντελώς πρωτόγνωρο στην ιστορία της Ένωσης. Ως εκ τούτου, διάφορες θεμελιώδεις ελευθερίες εθίγησαν σοβαρά, συμπεριλαμβανομένου του δικαιώματος ελεύθερης κυκλοφορίας των προσώπων, του δικαιώματος προς εργασία και του δικαιώματος πρόσβασης στη δικαιοσύνη. Λαμβανομένης υπόψη της πρωτόγνωρης φύσης των εφαρμοσθέντων περιορισμών, σε συνδυασμό με τις κατάφωρες προσβολές θεμελιωδών δικαιωμάτων, ο προσφεύγων ισχυρίζεται ότι το αίτημά του ανέκυψε σαφώς υπό εξαιρετικές περιστάσεις, τις οποίες η Επιτροπή δεν έλαβε υπόψη πριν τη λήψη απόφασης περί άρνησης γνωστοποίησης. Επιπροσθέτως, ο προσφεύγων ισχυρίζεται ότι το γεγονός ότι η Επιτροπή προτάσσει την εμπιστευτικότητα στο πλαίσιο της υπό κρίση υπόθεσης συνιστά αθέτηση του καθήκοντος διασφάλισης, υπέρ του σχετικού κοινού, του δικαιώματος πραγματικής προσφυγής καθώς και του δικαιώματος σε δίκαιη δίκη εντός ευλόγου προθεσμίας.
                           
                        
                              —
                           
                           
                              Λόγω της άρνησης δημοσιοποίησης των επίμαχων εγγράφων, οι ενδιαφερόμενοι πολίτες περιέρχονται σε εξαιρετικά μειονεκτική θέση και η ως άνω άρνηση εμποδίζει σε μεγάλο βαθμό την δυνατότητά τους να αμφισβητήσουν αποτελεσματικά τους προβαλλόμενους λόγους αναστολής θεμελιωδών δικαιωμάτων σχετικά με τα ταξίδια εντός ΕΕ. Επιπλέον, ο προσφεύγων ισχυρίζεται ότι η Επιτροπή, λόγω της παράλειψης γνωστοποίησης των ζητηθέντων εγγράφων, εμπόδισε αδικαιολόγητα την δυνατότητα των ενδιαφερομένων πολιτών της ΕΕ να καταστήσουν υπόλογη την κυβέρνησή τους για την επιβολή σοβαρών προσβολών των δικαιωμάτων τους που διασφαλίζονται από το δίκαιο της Ένωσης και, ως εκ τούτου, ο παράγοντας αυτός θα έπρεπε να συνηγορεί υπέρ της τήρησης της αρχής της διαφάνειας όπως προβλέπεται από τις Συνθήκες και τον κανονισμό 1049/2001.
                           
                        
                              —
                           
                           
                              Τέλος, ο προσφεύγων υποστηρίζει ότι δεν αμφισβητείται η ζωτική σημασία του δικαιώματος πρόσβασης σε πληροφορίες ως εργαλείου για την υπεράσπιση των θεμελιωδών δικαιωμάτων και των ατομικών ελευθεριών στην ΕΕ, για τη διασφάλιση της πρόσβασης στη δικαιοσύνη γενικά και ειδικά σε περιβαλλοντικά θέματα όπως το υπό κρίση ζήτημα, αλλά και για την υποχρέωση λογοδοσίας των κυβερνήσεων. Στη συγκεκριμένη περίπτωση, τα επίμαχα έγγραφα είτε θα αποκαλύψουν συγκεκριμένα οφέλη για τη δημόσια υγεία (όπως προβλέπονται από σχετικές συστάσεις του Συμβουλίου), τα οποία δικαιολογούν τα ληφθέντα μέτρα για την αντιμετώπιση της νόσου COVID-19, είτε όχι. Δεδομένου ότι τα προσβαλλόμενα μέτρα είναι πρωτόγνωρα, ακραία και επαχθή για τους πολίτες της ΕΕ που επιθυμούν να ασκήσουν το δικαίωμα ελεύθερης μετακίνησης ή να εργαστούν εντός της ΕΕ, η πρόσβαση στα ζητηθέντα έγγραφα είναι ζήτημα επιτακτικού δημοσίου συμφέροντος που θα διευκολύνει το εν λόγω κοινό να αναλάβει δράση για την υπεράσπιση και την προστασία των θεμελιωδών δικαιωμάτων του ενώ θα καταστήσει υπόλογη την Κυβέρνηση της Ιρλανδίας για τα ακραία μέτρα που εφάρμοσε.
                           
                        
            
         (1)  Σημείωση: τα έγγραφα στα οποία ζητεί πρόσβαση ο προσφεύγων είναι εκείνα που έλαβε η Ευρωπαϊκή Επιτροπή από την Ιρλανδία σχετικά με τα υποτιθέμενα οφέλη που προέκυψαν για τη δημόσια υγεία από τους ταξιδιωτικούς περιορισμούς εντός ΕΕ και ισχύουν από την αρχή της πανδημίας COVID-19.
      
         (2)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).